b'\n_START_ARTICLE_\nStarec za plotom\n_START_PARAGRAPH_\nStarec za plotom je biografski roman pisatelja, dramatika in politika Toneta Partlji\xc4\x8da. Iz\xc5\xa1el je leta 1995. Obravnava povojno zgodovinsko obdobje._NEWLINE_Roman pripoveduje o zadnjih letih \xc5\xbeivljenja pesnika, pisatelja in dramatika Stanka Majcna, Maribor\xc4\x8dana, ko se je ta, ki je bil pred in med drugo svetovno vojno visoki dr\xc5\xbeavni uradnik, katoli\xc4\x8dan, o\xc4\x8de ubitega sina, domobranca, po vojni iz javnega in kulturnega \xc5\xbeivljenja odstranjeni\xc2\xa0\xc2\xbbnotranji sovra\xc5\xbenik\xc2\xab, takrat \xc5\xbee tudi upokojenec, prisilno izseljen iz ljubljanskega stanovanja, zatekel z \xc5\xbeeno k svoji sestri v Maribor, v hi\xc5\xa1o njunih star\xc5\xa1ev. Tam se je v rev\xc5\xa1\xc4\x8dini in popolni osami mo\xc4\x8dno navezal na triletno sosedovo deklico Dajdico (tako jo je poimenoval, ker je kar naprej ponavljala: Daj, daj, daj \xe2\x80\xa6), pri tem pa tudi ustvarjalno znova o\xc5\xbeivel s pisanjem dramatike, poezije za otroke. Ob zna\xc4\x8dilnih mariborskih mestnih prizori\xc5\xa1\xc4\x8dih pa je dogajanje pomaknjeno v mestno okolico, v Slovenske gorice, in k Mariji Sne\xc5\xbeni, od koder prihaja eden pesnikovih ob\xc4\x8dudovalcev in naklonjenih znancev, u\xc4\x8ditelj Tine (ki nosi avtobiografske poteze pisatelja Partlji\xc4\x8da). Roman je napisan v realisti\xc4\x8dnem slogu z nekaj psiholo\xc5\xa1kimi prvinami (star\xc4\x8devi notranji monologi).'